b'\n_START_ARTICLE_\nSena\n_START_SECTION_\nIzvor imena\n_START_PARAGRAPH_\nIme reke naj bi izhajalo iz keltske besede Sicauna (latinsko Sequana), ki pomeni \xc2\xbbposve\xc4\x8den vir\xc2\xab. Druga razlaga prav tako izhaja iz keltske besede Is-Icauna, kar je pomanj\xc5\xa1evalnica od Icauna; le ta je keltsko ime za reko Yonne, levi pritok Sene. Kelti so namre\xc4\x8d smatrali reko Yonne za glavno reko in ne Seno. Vsekakor bo potrebno nadaljnje raziskovanje obeh etimologij._NEWLINE_V Normandiji je Sena bila poznana tudi pod imenom Rodo oz. Roto, ki je tradicionalno keltsko ime za reke; od tod tudi Rona (Rodan). Ime mesta Rouen (latinsko Rotomagus) izhaja prav od tod.\n_START_SECTION_\nGeografija\n_START_PARAGRAPH_\nReka izvira na Langre\xc5\xa1ki planoti, v bli\xc5\xbeini Dijona. Na poti do morja v smeri severozahoda te\xc4\x8de skozi mesta Troyes, Pariz in Rouen ter se pri Le Havru izliva v Rokavski preliv.'